תנועת ההתנגדות הנורדית

**תנועת ההתנגדות הנורדית** הוא ארגון נאו-נאצי פאן-נורדי הפועל בשוודיה, נורווגיה, דנמרק ואיסלנד, ובעבר גם בפינלנד. בשוודיה הארגון פועל גם כמפלגה פוליטית. הארגון שואף להקים "רפובליקה נורדית נציונל-סוציאליסטית" אשר תשתרע על כל המדינות הנורדיות והוא שואף לעשות זאת באמצעות מהפכה. הארגון מקדם עליונות לבנה, אנטישמיות ולאומיות קיצונית, והוא מסווג כארגון טרור בחלק ממדינות סקנדינביה.

הארגון נחשב לארגון הימין הקיצוני המסוכן ביותר במדינות סקנדינביה. לאורך השנים יוחסו לארגון פשעים אלימים וחמורים, כולל רציחות, הפצצות, ייצור נשק בלתי חוקי,איומים והתקפות שבוצעו נגד יהודים, לא לבנים (People of color), חברי קהילת הלהט"ב, יריבים אידאולוגיים ואפילו נגד חברים לשעבר שערקו מהארגון.

## היסטוריה
הארגון נוסד בשוודיה בשנת 1997 בשם Svenska Motståndsrörelsen (תנועת ההתנגדות השוודית) על ידי קלאס לונד, שהיה חבר לשעבר בתנועת ההתנגדות הארית הלבנה בשוודיה. לונד הורשע בשנות ה-80 בהריגה ברשלנות של גבר שוודי ב-1986 אשר ניסה למנוע תקיפה של שלושה מהגרים.

בשנת 2003 הארגון התרחב כאשר הוא התמזג עם תנועת ההתנגדות הנורווגית. בעקבות כך הארגון החל להפוך ליותר מיליטנטי ברטוריקה שלו. תנועת ההתנגדות הפינית נוסדה באמצע העשור הראשון של המאה ה-21 ותנועת ההתנגדות הדנית הוקמה ב-2013. ביוני 2016 הודיע הארגון שתנועת ההתנגדות השוודית, תנועת ההתנגדות הנורווגית, תנועת ההתנגדות הדנית, ותנועת ההתנגדות הפינית מתמזגים כעת תחת ישות אחת.

בנובמבר 2017 פינלנד הוציאה מחוץ לחוק את תנועת ההתנגדות הנורדית בשל מעורבותו בפעילויות בלתי חוקיות והפרות של זכויות האדם. לאחר שורה של ערעורים, בית המשפט העליון של פינלנד אישר ב-22 בספטמבר 2020 שתנועת ההתנגדות הנורדית אינה חוקית יותר בפינלנד, וקבע כי הארגון מעוניין לערער את יסודות הדמוקרטיה ולהגביל את חירויות היסוד במדינה.

בשנת 2022 מספר חברים בקונגרס האמריקני החלו לפעול להוספת הארגון לרשימת ארגוני הטרור הזרים של מחלקת המדינה האמריקנית. ב-14 ביוני 2024 מחלקת המדינה של ארצות הברית הגדירה באופן רשמי את תנועת ההתנגדות הנורדית ואת שלושת ממנהיגיה - פרדריק ויידלנד, פאר אוברג ובכיר נוסף - כארגון טרור.

## אידאולוגיה
תנועת ההתנגדות הנורדית דוגלת באידאולוגיה נאו-נאצית. לפי שירות הביטחון השוודי המטרה העיקרית של הארגון היא להקים מדינה נאצית טוטליטרית שתשתרע על כל המדינות הנורדיות ואשר תיווצר באמצעות מהפכה.

הארגון דוגל באמונות אנטישמיות מובהקות והוא טוען שההשפעה היהודית מאיימת על האינטרסים של האוכלוסיות הילידות. לאורך השנים הארגון קידם תאוריית קונספירציה לפיה האליטות היהודיות עומדות מאחורי ההגירה ההמונית לאירופה וקידום הרב-תרבותיות באירופה כחלק מתוכנית שתוביל להשמדת "הגזע הארי" ולביסוס השליטה היהודית בעולם.

הארגון חותר לבסס אומה נורדית "טהורה מבחינה גזעית" על ידי עצירה מוחלטת של ההגירה הלא נורדית למדינות סקנדינביה, וגירוש כל האוכלוסיות שהם "זרים מבחינה גזעית" מסקנדינביה.

בנוסף לכך, הארגון מקדם מאבק אלים ומצפה מחבריו להיות מוכנים להשתמש בכוח. בעיתון של הארגון "Folktribunen" הוצדקו לאורך השנים התקפות על זרים ואף הועלתה הטענה שהבושה האמיתית היא שאין מספיק אנשים שתומכים בפעולות מהסוג הזה.

בנוסף, הארגון מכחיש את השואה, ומשבח בגלוי אישים כמו אדולף היטלר, קורנליו זליה קודריאנו, הוגו צ'אווס, ג'ורג' לינקולן רוקוול ורוברט ג'יי מתיוס . הארגון גם הביע תמיכה בגלוי בארגון הטרור האיסלאמיסטי הפלסטיני חמאס.

## גלריה

קובץ:SRM_demo1.jpg|הפגנה של תנועת ההתנגדות הנורדית, 2007
קובץ:NMR in Stockholm 2016 01.jpg|מצעד של הארגון בקרבת הארמון בסטוקהולם, 2016
קובץ:NMR Marcherar i Falun 2.jpg|הפגנה של הארגון בעיר פאלון בשוודיה, 2017
קובץ:Fredrik_Vejdeland_in_2018_(1_av_2).jpg|מנהיג הארגון פרדריק ויידלנד נואם במהלך הפגנה של הארגון בסטוקהולם, 2018
קובץ:NMR aug 2018.jpg|הפגנה של הארגון בסטוקהולם, 2018
קובץ:NMR-manifestation på 1 maj 2023.jpg|אנשי הארגון מחזיקים בהפגנה בסטוקהולם שלט עם הכיתוב "סוציאל-דמוקרטיה מהווה בגידה בעם", 1 במאי 2023
קובץ:Demonstrations in support of Palestine in Stockholm, Oct 14 2024 17.jpg|בעקבות טבח שבעה באוקטובר אנשי הארגון מחזיקים בהפגנה בסטוקהולם שלט פרו-פלסטיני עם הכיתוב "רסקו את הציונות", 14 באוקטובר 2023
קובץ:NMR i anti-Nato-demonstration 2024.jpg|הפגנה של הארגון נגד נאט"ו, 2024


## קישורים חיצוניים

## הערות שוליים

קטגוריה:ארגונים שהוגדרו על ידי ארצות הברית כארגון טרור
קטגוריה:ארגונים נאו-נאצים
קטגוריה:מחבלים עולמיים שהוכרזו באופן מיוחד
קטגוריה:שוודיה: מפלגות
קטגוריה:נורווגיה: פוליטיקה
קטגוריה:דנמרק: פוליטיקה
קטגוריה:איסלנד: פוליטיקה
קטגוריה:פינלנד: פוליטיקה